Wysigings aan Polisiewet: Kommer oor mag vir CeleBheki Cele. Foto: Jairus Mmutle/GCIS Die beoogde wysigings aan die Polisiewet sal aan Bheki Cele, minister van polisie, onder meer die mag gee om ’n gedragskode neer te lê waaraan alle buurtwagte moet voldoen. Die burgerregteorganisasie AfriForum het Woensdag sy kommentaar ingedien teen die beoogde wysigings aan die Wet op die Suid-Afrikaanse Polisiediens 68 van 1995, beter bekend as die Polisiewet. “Voorts word die verspreiding van inligting onredelik gereguleer en word die verspreiding van inligting onder sekere omstandighede as ’n vervolgbare misdryf geag,” sê Marnus Kamfer, AfriForum se regs-en-risikobestuurder vir gemeenskapsveiligheid. “Die wetstoepassingsowerhede se vermoë om eiendom te beskerm word ingeperk, en outomatiese aanvalsgewere mag nie vir wetstoepassingsdoeleindes gedurende onluste teenwoordig wees nie.” Die voorgestelde wysigings maak inbreuk op verskeie grondwetlike regte wat gewaarborg word aan burgers van Suid-Afrika. Dit sluit in die reg op vryheid van assosiasie en die reg op vryheid van uitdrukking, meen Kamfer. “Met geweld en misdaad wat burgers teister, veral in plattelandse gemeenskappe, is dit ondenkbaar om plaaslike buurtwagte aan bande te wil lê. Dit kan vrywilligers ontmoedig om deel van die oplossing te wees en om misdaad saam met die polisie te beveg.” AfriForum is reeds besig om regsadvies in te win en verdere stappe te oorweeg ingeval daar nie op die ingediende kommentaar ag geslaan word nie. “Die beoogde inperking op die deel van inligting kan ook verreikende gevolge inhou weens die feit dat burgers sal huiwer om boodskappe te deel uit die vrees dat dit moontlik vals kan wees, en die verspreider kan dan aanspreeklik gehou word. Inligting wat weerhou word weens vrees kan wesenlike gevolge inhou vir misdaadvoorkomingsaksies.” Belanghebbendes en diegene wat kommentaar teen die voorgestelde wysigings wil indien, het tot 15 November 2020 kans. Kommentaar kan by [email protected] ingedien word.